LV Eiropas Savienības Oficiālais Vēstnesis L 279/1

KOMISIJAS REGULA (ES) Nr. 991/2014

(2014. gada 19. septembris),

ar ko groza Eiropas Parlamenta un Padomes Regulas (EK) Nr. 396/2005 III pielikumu attiecībā uz maksimāli pieļaujamajiem fosetila atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,

tā kā:

(1) Fosetila maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā.

(2) Nosakot atliekas monitoringam, ko piemēro fosetilam, tiek ietverts fosetila pamatsavienojums, sadalīšanās produkts fosforskābe un to sāļi. Fosforskābes sāļus sauc par fosfonātiem.

(3) Komisija ir saņēmusi no dalībvalstīm un nozares uzņēmējiem informāciju, kas liecina, ka atsevišķos produktos vai uz tiem ir konstatēta fosfonātu klātbūtne, kas rada lielākus atlieku līmeņus nekā MAL 2 mg/kg, kas attiecībā uz šiem produktiem noteikts Regulā (EK) Nr. 396/2005, un atbilst noteikšanas robežai.

(4) Komisija 2014. gadā apkopoja monitoringa datus, lai pārbaudīt fosfonātu klātbūtni pārtikā. Minētos datus sniedza pārtikas apritē iesaistītie tirgus dalībnieki, un tie liecināja, ka fosfonātu daudzums atšķiras atkarībā no avota un produkta, bet bieži vien pārsniedz MAL, kam noteikšanas robeža ir 2 mg/kg. Papildu datu analīze liecināja, ka vairums neatbilstīgo paraugu satur fosforskābes un tās sāļu atliekas, kas pārsniedz noteikšanas robežu, taču fosetila un tā sāļu daudzums ir zem noteikšanas robežas.

(5) Lai gan fosfonāti nav iekļauti Eiropas Parlamenta un Padomes Regulas (EK) Nr. 2003/2003 (2) I pielikumā saskaņā ar šīs regulas 14. pantu, tos var iekļaut mēslošanas līdzekļos, kurus atļauts lietot valsts līmenī, jo īpaši dažos mēslošanas līdzekļos, ko izmanto augu lapu apsmidzināšanai (lapu mēslošanas līdzekļi). Ņemot vērā to, ka augu aizsardzības līdzekļiem, kas satur fosetilu, nav piešķirtas attiecīgās atļaujas ne Savienībā, ne trešās valstīs, kuras ir svarīgi attiecīgo pārtikas produktu eksportētāji uz Savienību, kā arī fosetila un tā sāļu nosakāmo atlieku nelielo daudzumu un fosfonātu izmantošanu lapu mēslošanas līdzekļu sastāvā, var pamatoti pieņemt, ka atliekas radušās, lietojot lapu mēslošanas līdzekļus, kas satur fosfonātus.

(6) Komisija lūdza Eiropas Pārtikas nekaitīguma iestādei (turpmāk “iestāde”) sniegt atzinumu par sabiedrības veselības apdraudējumu, ko rada fosfonāta atliekas konkrētos produktos vai uz tiem. Ņemot vērā steidzamību, iestāde izsniedza nevis argumentētu atzinumu, bet paziņojumu, kurā bija norādītas vēl vairākas neatrisinātās neskaidrības (3). Iestāde šo paziņojumu nosūtīja Komisijai un dalībvalstīm un publiskoja to.

(7) Iestāde paziņojumā secināja, ka paredzams, ka ierosinātie pagaidu MAL pietiekami aizsargās patērētājus. Eksponētība fosfonātu atliekām, uzņemot tās dzīves laikā ar visiem pārtikas produktiem, kuros tās varētu būt, neliecināja par risku pārsniegt pieļaujamo diennakts devu (ADI). Iestāde neveica patērētāju akūtas eksponētības novērtējumu, jo fosfonāta akūtais toksiskums ir zems. Iestāde norādīja, ka tās paziņojumu ietekmē neskaidrības, un ierosināja mainīt atlieku definīciju.

(8) Lai izvairītos no ievērojamiem tirgus traucējumiem attiecīgo produktu tirdzniecībā un tā kā pašreizējie zinātniskie dati liecina, ka patērētājiem apdraudējuma nav, ir lietderīgi noteikt pagaidu MAL attiecībā uz fosetilu, pamatojoties uz pieejamajiem monitoringa datiem un iestādes paziņojumu. Šie pagaidu MAL būtu jāpiemēro tikai līdz brīdim, kamēr stājas spēkā pasākumi, kas novērš fosfonātu atlieku klātbūtni attiecīgos kultūraugos nākamajos veģetācijas periodos.

(9) Pamatojoties uz iestādes paziņojumu un ņemot vērā ar aplūkojamo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Tāpēc būtu attiecīgi jāgroza Regula (EK) Nr. 396/2005.

(11) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 III pielikumu groza saskaņā ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 19. septembrī Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) Eiropas Parlamenta un Padomes 2003. gada 13. oktobra Regula (EK) Nr. 2003/2003 par mēslošanas līdzekļiem (OV L 304, 21.11.2003., 1. lpp.).

(3) Eiropas Pārtikas nekaitīguma iestāde. Statement on the dietary risk assessment for proposed temporary maximum residue levels (t-MRLs) for fosetyl-Al in certain crops (Paziņojums par uztura riska novērtējumu attiecībā uz fosetils-Al ierosinātajiem pagaidu maksimālajiem atlieku līmeņiem attiecībā uz dažām kultūrām). EFSA Journal 2014;12(5):3695, 22. lpp.